b'\n_START_ARTICLE_\nJosip Nikolai Peruzovi\xc4\x87\n_START_PARAGRAPH_\nJosip Nikolai Peruzovi\xc4\x87 (Split, Hrvatska, 14. listopada 1947. \xe2\x88\x92 28. srpnja 2018.), poznat pod borila\xc4\x8dkim imenom Nikolai Volkoff, profesionalni hrva\xc4\x8d hrvatskog podrijetla poznat po nastupima pod krovom organizacije WWF. Premda je na televiziji prikazivan kao neprijateljski Rus, Peruzovi\xc4\x87 je iz Hrvatske. Poznat po nastupima u paru sa \xc5\xbdeljeznim \xc5\xa0eikom, s kojim je osvojio World Tag Team Championship (WWE) na inauguralnom doga\xc4\x91aju WrestleManije, te s Borisom Zukhovim kao The Bolsheviks._NEWLINE_Peruzovi\xc4\x87u su roditelji sa otoka Bra\xc4\x8da i Sinja. Bio je \xc4\x8dlanom jugoslavenske reprezentacije u dizanju utega do 1967., a onda je prebjegao u Kanadu, iskoristiv\xc5\xa1i prigodu kad je bila na turniru u dizanju utega u Be\xc4\x8du, u Austriji. U Kanadu ga je trenirao u Calgaryju Stu Hart, nakon njegova dolaska u SAD 1970. godine.\n_START_SECTION_\nWorld Wide Wrestling Federation\n_START_PARAGRAPH_\nKad je do\xc5\xa1ao, natjecao se pod krovom World Wide Wrestling Federation (WWWF) (danas WWE). Borio se pod imenom Bepo Mongol, a vodio ga je "kapetan" Lou Albano. U paru s Getom Mongolom, osvojio je naslov WWWF International Tag Team od Tonyja Marina i Victora Rivere 15. lipnja 1970. Nakon \xc5\xa1to je izgubio naslove od Lukea Grahama i Tarzana Tylera u borbi u kojoj su se ujedinili naslovi prvaka po WWWF International i WWWF World Tag Team Titles, nastavio se natjecati samostalno pod imenom Nikolai Volkoff._NEWLINE_1974. se je godine pojavio u borbi za pam\xc4\x87enje koja je rasprodala cijeli Madison Square Garden. Borio se protiv jednog od najslavnijih prvaka, velikog Bruna Sammartina. Volkoff je lovio naslov WWWF ve\xc4\x87i dio svoje rane karijere i svaki prvak po WWWF-u uvijek mu je dao prigodu za borbu za naslov._NEWLINE_Nastupao je i pod imenom Boris Breznikoff._NEWLINE_Visine je 193 cm, a te\xc5\xbeine 143 kg.'